Èxit de participació en la primera exhibició de tenis taula a Burjassot
2025-07-24

El Pavelló Cobert de Burjassot ha sigut punt de trobada, recentment, dels amants del tenis taula en una jornada d’exhibició que ha sigut tot un èxit de participació i que ha comptat amb la col·laboració de la Regidoria d’Esports, dirigida per Juan Gabriel Sánchez.

La jornada arribava de la mà del club burjassoter AST TM, el qual va organitzar una original exhibició de tenis de taula en la qual van participar jugadors federats de totes les edats, gèneres i categories. Tal com han assenyalat des de l’organització, la trobada va comptar amb més de 500 assistents.

El Pavelló Cobert canviava la seua fisonomia i es dividia en sis parcel·les per a donar cabuda a cadascuna de les categories que participaven en esta jornada festiva i esportiva a l’una.

Es va disposar una taula per a jugadors federats de més de 60 anys, que van sorprendre a tots els espectadors per l’agilitat, tant mental com física, que este desconegut esport els ajuda a mantindre. Lluis Ventayol, José Rubio, Gregorio Coronado, entre altres, tots ells amb més de 65 anys, van deixar bocabadat a més d’un.

Una altra taula per a jugadors novells de menys de 18 anys, en la qual jugadors com Manuel Garcia Romeu, Blanca Carcel o Nicolás, van demostrar que esta disciplina esportiva no té tampoc data d’inici per a la seua pràctica

Dos taules més amb jugadors d’entre 19 i 59 anys de les següents categories: segona divisió autonòmica, primera divisió autonòmica, divisió superautonómica, segona divisió nacional i primera divisió nacional, en les quals es van jugar els punts més espectaculars que probablement s’han vist en molt de temps en una pista. Jugadors de la talla de Santiago Talavera, Joan Tormo, Albert, Manuel García Romeu, Rafael Ortiz, Javier Vera, Antonio Yago, Pablo Shan o Alex Coronado, van demostrar que el tenis de taula pot ser increïblement emocionant i que es poden fer les delícies del públic més exigent amb una pilota de tan sols 40 mil·límetres.

I en les dos últimes taules, tots els assistents, inclosos desenes de xiquets i xiquetes de totes les edats van poder baixar a les taules a rebre les indicacions de l’entrenador internacional Jorge Boscá, que amb el seu ajudant Javier Tos i el robot llança boles que van posar en marxa, van delectar als més joves i els van orientar en el seu primer contacte amb la taula i les pales.

El club burjassotense agraeïx a tots els participants i a tots els assistents la seua presència en la jornada i, també, als patrocinadors que ho van fer possible.